Nationalmuseet vil lave Vikings-lignende tv-serier

Den næste store historiske tv-serie, du ser, kan meget vel være produceret af Nationalmuseet. I et interview med Altinget fortæller direktør Rane Willerslev, at museet har konkrete planer om at etablere sit eget mediehus og producere både fiktionsserier og børne-tv.

– Vi vil gerne producere dramaserier som for eksempel Vikings i stedet for HBO. Det skal være lige så dramatisk, men i modsætning til HBO baserer vi det på historiske facts, siger Rane Willerslev til Altinget.

Han understreger, at Nationalmuseets opgave er at formidle Danmarkshistorien. Men der står ikke noget i lovgivningen om, at det kun skal gøres gennem klassiske udstillinger.

– Det her museum er 200 år gammelt, og dengang fandtes der hverken fjernsyn eller radio. Der gik man på museet for at få viden. I dag er der så mange andre platforme, hvor man kan få viden. Det skal vi som museum ikke ignorere, for så risikerer museet at uddø som fænomen. Udstillingerne skal stadig være rygrad, men det kan ikke længere stå alene, siger Rane Willerslev i interviewet.

Vil byde på public service kanal

Økonomien skal komme fra fonde, private investorer og public service-midler.

Nationalmuseet overvejer derudover at byde ind på den nye public service-kanal, der skal åbne til næste år. Kanalen skal ifølge medieaftalen sende kulturstof og folkeoplysning og vil modtage et offentligt tilskud på 50 millioner kroner årligt. Tidligere har også en række danske specialmuseer ytret interesse for den nye kanal – og det er i samarbejde med disse at Nationalmuseet overvejer at byde ind.

Nationalmuseet vil lave Vikings-lignende tv-serier